বাংলাদেশে চট্টগ্রাম লালদিঘি ময়দানে জব্বারের বলি খেলা নামে এক কুস্তির আসর বসে ১২ বৈশাখ। ঢাকায় রমনার বটমূলে ১৯৬৩ সাল থেকে ছায়ানটের নৃত্যগীতিসহ বর্ষবরণ অনুষ্ঠিত হয় মূলত ১৯৬০-এর দশকে পাকিস্তানি শাসকগোষ্ঠীর নিপীড়ন ও সাংস্কৃতিক সন্ত্রাসের প্রতিবাদের স্মারক হিসেবে। ঢাকা বিশ্ববিদ্যালয়ের চারুকলা ইনস্টিটিউটের উদ্যোগে প্রতিবছর পয়লা বৈশাখ প্রভাতে ‘মঙ্গল শোভাযাত্রা’ নামে রংবেরঙের মুখোশ ও বিভিন্ন প্রাণীর প্রতিকৃতি নিয়ে শহরের বিভিন্ন সড়ক প্রদক্ষিণ করে পুনরায় চারুকলা ইনস্টিটিউটে এসে শেষ হয়। ঈশা খাঁর সোনারগাঁয় প্রায় ১০০ বছর ধরে পয়লা বৈশাখ থেকে পাঁচ দিনব্যাপী ব্যতিক্রমী এক মেলা বসে, যার নাম ‘বউমেলা’। বাংলাদেশের পার্বত্য চট্টগ্রাম এলাকার প্রধান তিনটি ক্ষুদ্র জাতিসত্তা তথা ত্রিপুরাদের বৈশু, মারমাদের সাংগ্রাই ও চাকমাদের বিজু উৎসব সম্মিলিতভাবে বর্তমানে তিনটি জাতিসত্তা একত্রে ১লা বৈশাখে বৈসাবি উৎসব পালন করে যার অন্যতম অঙ্গ মারমাদের পানি উৎসব। বাংলাদেশের সোনারগাঁ থানার পেরাব গ্রামের পাশে পয়লা বৈশাখে যামিনী সাধকের স্মৃতিতে নৌকায় খিচুড়ি রান্নার মাধ্যমে ‘ঘোড়ামেলা’ নামে একটি বিরাট মেলা আয়োজন করে যেখানে বঙ্গাব্দের প্রথম দিন স্মৃতিস্তম্ভে সনাতন ধর্মাবলম্বীরা একটি করে মাটির ঘোড়া রেখে বর্ষবরণে মঙ্গল কামনা করে। পয়লা বৈশাখ এভাবেই আমরা পুষে রেখেছি বুকের ভিতর।